**Lauri Dalla Valle** (s. 14. syyskuuta 1991 Kontiolahti) on suomalais-italialainen entinen jalkapalloilija. Hän edusti viimeksi Serbian Superliigassa pelaavaa Zemunia. Dalla Valle oli pelipaikaltaan hyökkääjä.

Seurajoukkueura
---------------

### Jippo

Dalla Valle on joensuulaisen Jipon kasvatti. Kaudella 2007 Dalla Valle pelasi seuran edustusjoukkueessa Ykköstä. Sami Hyypiä kommentoi tuolloin Dalla Vallen olevan yksi "tulevaisuuden nimistä".

Dalla Valle valittiin Suomen Nike Premier Cupin (2005) parhaaksi pelaajaksi ja Pohjola Cupin (2006) parhaaksi pelaajaksi. *Urheilulehti* arvioi Dalla Vallen lupaavimmaksi vuonna 1991 syntyneeksi suomalaispelaajaksi ja kokonaisuudessaan yhdeksi lahjakkaimmista suomalaispelaajista kautta aikojen (10/2006).

Dalla Valle kävi viettämässä hetken aikaa italialaisen Inter Milanon riveissä vuonna 
2005, mutta päätti palata takaisin Suomeen.

### Liverpool

#### Akatemiakausi

Syystalvella 2006 englantilainen Liverpool kutsui Dalla Vallen testileirille ja hän solmi seuran kanssa akatemiasopimuksen. Akatemiassa Dalla Valle sai valmennusta mm. entiseltä tähtipelaaja Kevin Keeganilta ja olympiavoittaja Michael Johnsonilta.

Dalla Valle teki Liverpoolin akatemiassa useita maaleja. Suurseurat esittivät Dalla Vallelle sopimustarjouksia, joista hän kieltäytyi.
Täytettyään 17 vuotta hän solmi Liverpoolin kanssa ammattilaissopimuksen.

Kauden 2008–2009 aikana Dalla Valle pelasi 20 ottelua akatemialiigassa tehden niissä 12 maalia. Lisäksi hän teki kahdeksan maalia pelaamissaan kahdeksassa FA Youth Cupin ottelussa.

#### Reservijoukkue

Dalla Valle pelasi ensimmäisen virallisen ottelun reservijoukkueessa maaliskuussa 2009 Kauden 2008–2009 päätyttyä Dalla Valle nostettiin harjoittelemaan edustus- ja reservijoukkueen harjoituskeskukseen.

Syksyllä 2009 Fulham yritti hankkia Dalla Vallen riveihinsä, mutta Liverpool ei hyväksynyt tarjousta. Kaudella 2009–2010 Dalla Valle pelasi Liverpoolin reservijoukkueessa yhteensä 11 ottelua ja teki niissä kolme maalia.

Debyyttinsä Liverpoolin edustusjoukkueessa Dalla Valle teki Eurooppa-liigan karsintaottelussa heinäkuussa 2010.

### Fulham

Elokuussa 2010 Dalla Valle siirtyi Fulhamiin. Marraskuussa hän teki Fulhamin reservijoukkueessa ensimmäisen maalinsa.

Dalla Valle teki debyyttinsä Fulhamin edustusjoukkueessa tullessaan vaihdosta kentälle Eurooppa-liigan ottelussa islantilaista NSÍ Runavikia vastaan. Valioliigassa hän ei kuitenkaan saanut peliaikaa, sen sijaan Fulham lainasi Dalla Vallen Ykkösliigassa pelaavan Bournemouthiin. skotlantilaiseen Dundee Unitediin, Exeteriin ja Crewe Alexandraan.

### Molde

Alkuvuodesta 2013 norjalaisseura Molde FK ilmoitti ostaneensa Dalla Vallen oikeudet Fulhamilta itselleen. Dalla Valle pelasi kuitenkin neljän Molde-kuukautensa aikana lähinnä reserveissä.

### Sint-Truidense

Heinäkuussa 2013 Dalla Valle jätti Molden ja siirtyi Belgian toiseksi korkeimmalla sarjatasolla pelaavan Sint-Truidense VV:n riveihin.

### Crewe Alexandra

Oltuaan ilman sopimusta usean kuukauden ajan, Dalla Valle sai koeajan jälkeen sopimuksen vanhaan seuraansa Crewe Alexandraan joulukuussa 2014. Hän teki kauden 2015–2016 loppuun asti ulottuneen sopimuksen.

### Zemun

Elokuussa 2017 Dalla Valle liittyi FK Zemuniin, joka pelaa Serbian Superliigassa. Hän debytoi liigassa 26. elokuuta 2017 kotiottelussa OFK Bačka Bačka Palankaa vastaan. Dalla Vallen ja Zemunin tiet erkanivat saman vuoden marraskuussa. Kesäkuussa 2018 Dalla Valle kertoi Karjalaiselle lopettavansa jalkapalloilijan uransa ja keskittyvän tulevaisuudessa yritystoimintaansa.

Maajoukkueura
-------------

Dalla Valle pelasi Suomen maajoukkueissa alle 15-vuotiaiden ikäluokasta alkaen. Jyrki Heliskoski nosti Dalla Vallen 16-vuotiaana pelaamaan Suomen alle 18-vuotiaiden maajoukkueeseen. Dalla Valle pelasi Suomen alle 19-vuotiaiden maajoukkueessa vuotta vanhemman Teemu Pukin hyökkääjäparina. Syystalvella 2008 Dalla Valle auttoi joukkueen EM-kisojen jatkokarsintaan tekemillään maaleilla.

Stuart Baxterin oli määrä kutsua Dalla Valle Suomen A-maajoukkueen harjoitusleirille tammikuussa 2009, mutta tuolloin Liverpool kielsi Dalla Vallea lähtemästä vedoten seurajoukkuevelvoitteisiin. Sittemmin Dalla Valle kieltäytyi pelaamasta alle 21-vuotiaiden maajoukkueessa EM-karsintaotteluissa. Sukujuuriensa vuoksi Dalla Vallella oli kutsun saadessaan mahdollista edustaa myös Italiaa, minkä vaihtoehdon hän halusi pitää avoinna.

> »Jos Suomi ja Italia olisivat saman tasoisia maita jalkapallossa, pelaisin Suomen puolesta. – – Mutta koska olen kunnianhimoinen pelaaja ja haluan voittaa mahdollisimman paljon urani aikana, niin kaikki tietävät, että siinä on ero, pelaako Italian vai Suomen maajoukkueessa. – – Kaikki riippuu tietenkin myös siitä, minkä tasoinen pelaaja päädyn olemaan ja mitkä ovat mahdollisuuteni.»   
> (Dalla Valle *Urheilulehdessä* 3. kesäkuuta 2010.)
> 
>

Yksityiselämä
-------------

Dalla Valle on kotoisin Kontiolahden Kulhosta, ja hänen isänsä on herkkutattien vientiyritystä johtava italialaissyntyinen Loreno Dalla Valle.

Lähteet
-------

1. ↑  Lauri Dalla Valle Playerhistory-sivustolla (englanniksi)
2. ↑  Lauri Dalla Valle Soccerway-sivustolla (englanniksi)
3. ↑  Mielessä siintelee Italian maajoukkue  5.12.2003. Karjalan maa.  Arkistoitu 11.10.2016. Viitattu 22.10.2008.
4. ↑  Dalla Valle siirtyy Liverpooliin  8.11.2007. Miesten Ykkönen. Viitattu 30.7.2010.
5. ↑  Dalla Valle - nimi mieleen  28.11.2006. Sonera Plaza.  Arkistoitu 24.5.2012. Viitattu 13.12.2008.
6. ↑  Jiposta suoraan Inter Milanoon  26.10.2005. Suomen Palloliitto. Viitattu 26.09.2008. [vanhentunut linkki]
7. ↑  Chelsea tarjosi miljoona puntaa  7.10.2007. Karjalainen.  Arkistoitu 7.10.2011. Viitattu 11.10.2007.
8. ↑  Liverpool hankki suomalaisjuniori Dalla Vallen  8.11.2007. MTV3. Viitattu 8.11.2007.
9. ↑  Liverpool tarrasi Dalla Valleen  8.11.2007. Iltalehti. Viitattu 24.01.2009.
10. ↑  Young stars benefit from athletics Michael Johnson  27.11.2008. Liverpool Echo. Viitattu 24.01.2009.
11. 1 2  Dalla Valle pommittaa Liverpoolissa  29.5.2008. Iltalehti. Viitattu 14.06.2008.
12. ↑  Dalla Valle aloitti Liverpoolin akatemiassa hattutempulla  11.1.2008. Helsingin Sanomat. Viitattu 14.06.2008. [vanhentunut linkki]
13. ↑  Lauri Dalla Valle iski voittomaalin  29.5.2008. Karjalainen.  Arkistoitu 25.8.2008. Viitattu 7.9.2008.
14. ↑  Inter, Chelsea, Milan ja Ajax kosivat Lauri Dalla Vallea  11.11.2008. Iltasanomat. Viitattu 11.11.2008.
15. ↑  Ajax jaagt op Finse jeugdinternational  12.11.2008. Elfvoetbal. Viitattu 13.11.2008.
16. ↑  Salminen, Risto: Dalla Valle allekirjoitti ammattilaissopimuksen  26.9.2008. Karjalainen.  Arkistoitu 28.9.2008. Viitattu 28.9.2008.
17. ↑  
Lähellä maalintekoa  18.03.2009. Suomen palloliitto. Viitattu 18.03.2009.
18. ↑  Cup stars promoted to Melwood  12.6.2009. Liverpool FC. Viitattu 5.7.2009. (englanniksi)
19. ↑  Liverpool pyytää Dalla Vallesta 5,7 miljoonaa euroa *Iltalehti*.  31.8.2009. Viitattu 1.9.2009.
20. ↑  Dalla Valle kerää kehuja Liverpoolissa *Iltasanomat*.  06.5.2010. Viitattu 6.5.2010.
21. ↑  Dalla Valle debytoi Liverpoolin edustusmiehistössä  30.7.2010. Yle Urheilu. Viitattu 30.7.2010.
22. ↑  Konchesky Departs  31.8.2010. Fulham FC. Viitattu 31.8.2010. (englanniksi)
23. ↑  Dalla Valle iski upean syöksymaalin  24.11.2010. MTV3. Viitattu 25.11.2010. (englanniksi)
24. ↑  Cherries sign Dalla Valle  4.3.2011. AFC Bournemouth. Viitattu 5.3.2011. (englanniksi)
25. ↑  mtv3
26. ↑  STVV KOOPT FINSE AANVALLER  5.7.2013. Voetbal België. Viitattu 6.7.2013. (hollanniksi)[vanhentunut linkki]
27. ↑  Crewe Alexandra re-sign Finnish striker  4.12.2014. BBC. Viitattu 4.12.2014.
28. ↑  Izveštaj sa utakmice Zemun – OFK Bačka *Serbian SuperLigan kotisivut*. Viitattu 28.8.2017. serbia
29. ↑  Jalkapalloilija Lauri Dalla Vallen peliura ohi – keskittyy yritykseensä *www.karjalainen.fi*. Viitattu 15.7.2019.
30. ↑   Suomi jälleen Irlantia parempi  6.10.2006. Suomen palloliitto. Viitattu 09.12.2008.
31. ↑  Heliskoski nostaa Lauri Dalla Vallen 18-vuotiaisiin  6.10.2006. Suomen palloliitto.  Arkistoitu 27.3.2008. Viitattu 27.1.2009.
32. ↑  Lauri Dalla Valle vauhditti maaleillaan 19-vuotiaat EM-jatkokarsintaan  19.10.2007. Helsingin Sanomat. Viitattu 22.10.2007. [vanhentunut linkki]
33. ↑  Dalla Valle ja Pukki maajoukkueen tutkassa  4.12.2008. Nelonen. Viitattu 5.12.2008. [vanhentunut linkki]
34. ↑  Teemu Pukki maajoukkueeseen - mihin jäi Dalla Valle?  26.1.2009. Iltasanomat. Viitattu 27.1.2009.
35. ↑  Kauhala, Topias: Tulevaisuus on kirjoittamaton.  *Urheilulehti*, 3.6.2010, 113. vsk, nro 22, s. 34.

Aiheesta muualla
----------------

* Sundqvist, Kristian: Lauri Dalla Valle on yllättävän kova jätkä *Asialinja.com*.  28.8.2017.